S'anzone

                    1.
- A narrer, un’anzone, amigu meu,
T'ha' bennidu a dainanti attraessende?
Narami si l'has bida, gasi Deu'
Ti guardet sas chi gighes pasturende!
Eccomi dai eris a curreu
Da una punta a s’atera, isperiende,
Cun cuddu coidadu, pena e affannu,
Podes creer tue ch'ischis it'es' dannu.

                    2.
- Amigu meu, happende attraessadu
Su campu eris e oe pro duas vias
Attentamente, no happo reparadu
Anzone anzena in mesu de sas mias.
Si s'est inferta, e non mi so abbizzadu,
Accollas, miradilas che proprias.
O las miro eo?... ma no creo mai!
Narami, su bentinu, forsimmai…

                    3.
- S'anzone mia est una bianca nida
Senz'ateru colore cambiadu;
Mesulinedda, e cantos l'hana bida
La tenen pro gerrile, o madrigadu,
Tota aneddada e lani cumpartida,
Pertunta innida; gighe' de broccadu
Sa collana in su tuju cun ischiglia.
Bider a issa est una meraviglia!

                    4.
- Dae cando no has bidu cust'anzone,
E da hue, e comente t'es' mancada?
De per issa es’ fuida, o su mazzone,
O cane ischis chi l'appa' giagarada?
Fis me attentu, o atera persone
L'ha postu fattu, e bidu ha' sa filada,
S'ha' dadu a custa parte o a cudd'ala?...
Cantu mi timo de sa bucca mala!

                    5.
- Eris, istende in Barbara eo matessi,
Eo inoghe, issa incue rea rea,
No isco ue m'es' dada essi per essi
Si pro pastura, o atera idea.
Mi furrio, la jamo: ghessi, ghessi!
Emmo! chircala, jama, agatta, e lea!
Timo chi fera, riu, o mala zente
L’ha’ tenta, e morta, et eo… ahi, comente!

                    6.
- Faghedi contu chi b'ha de timire,
Si l'ha bida su lupu, o l'hat intesa
Per i su logu ue sole’ bessire
Dae su buscu pro si fagher presa.
Ma non potendesi de zertu ischire,
Passa in su filu or oru de malesa
Fattende sempre jara a custa via...
Perdona si non benzo in cumpagnia.

                    7.
- Cumpagnia non faghe' ministeri
Chi sotu solu como bei ando.
E che ruju in su monte feri feri
Boltende s’oju dae cando in cando.
Adiu, amigu. - Nudda ti s'offeri?
- Nisciuna cosa; solu t’incumando,
S'intende boghes: a inoghe! a su lupu!
Curre cun canes, e cun su zistupu.

                    8.
- Emmo, e proite? Pro l'haer cazziadu
No bi cheria’ si no eo, e tue!
Mezus de nois si bi nd'ha proadu,
Mancu sa presa lu fattesi rue'.
S'ateru sero l'hana giagaradu,
E passadu est a mie cant’a cue
Cun un'anzone in bucca, a tota fua,
Bella e bona, si bella fi' sa tua.

                    9.
- Si l'agatao cun s'anzone mia,
E mi faghia cussa grassia Deu,
Me li lampao; edducas lu timìa,
Pro feroze chi siat o pius feu?
Ello bi la lassao? O Deu, O Deu!
Perdia innantis, si las haere happidas,
No una vida, però milli vidas.

                   10.
- Cussu. no anda’ bene chi lu fattas
Chi es' temeraria resoluzione;
Si suzzedit, amigu, chi l'agattas,
Aberi s'oiu, e faghe' attenzione
Pro ca es' lupu e cun mala bestia trattas:
Anda cun s'oju abertu, e i s'anzone,
Torrende tue cun salude e vida,
Si s'ide', s'ide'; si no, mai s'ida'!

                    11
-Ahi, amigu, ite male chi mi chermes!
S'issa non s'ide', non bides a mie.
Gesummaria! Mancu chi m’esseres
Inimigu de samben, o eo a tie.
Ca no l'has bida, ma si la bideres,
Non t'ismentiga' pius dae sa die,
E chie l'ha bida, e no l'ha postu amore,
Non conoschet anzone, ne es' pastore.

                    12.
- E senz'atera cosa, insara insara
M'incaminesi, nende cun dolore:
Marami uè t'agates, ue, nara?
Ses bia o morta, anzone mia minore?
No isco si es' pius bella, o si pius rara
De cantas mai nde truvat pastore!...
Bider mi des, amigu, atera borta
Biu, s'es' bia, mortu s'issa es' morta.

                    13.
Happende caminadu un'ora e mesa
Giamende: ghessi, ghessi, ot'ora, ot'ora,
Intro un'adde de buscu, e de malesa,
(Non bi carpia’ mancu sa colora,
A cola cola, a rue-pesa,
Senz'annottare mai ispera 'e fora)
Potessi giomper a un abertinu,
Ue m'istrampesi in terra a pastorinu.

                   14.
Inie cun sos ojos che duos rios
Desi lissenzia a ogni ohi e ahi:
Ahi! bellesa de sos ojos mios,
Narao, e repetia' s'adde: ahi!
Cando, senza mi narrer mancu adios,
Podia creer de mi lassare mai?
E cando l'happo custu meritadu,
Si no es' pro chi t'happo troppu amadu?

                   15.
Si t'happo postu affettu e gittu amore
Nerza s'abba, su bentu, sa biddia,
Su sonnu, sas fadigas, su suore,
Su piantu, sos sospiros, s'agonia.
Si so istadu, o no, bonu pastore,
Naralu tue nessi, anzone mia!
No t'intendia dare unu me mai
Chi non creia' giuilias: Babbai!

                   16.
Si t'happ'amadu, ghiada, e servida,
E in niente mai t’happ’offesa,
Lu faghes pro agabbare custa vida,
A m'incanire innantis de bezzesa.
T'ha' forsi mai su lupu perseghida,
O insidiadu a s'alma tua bellesa?
Daminde parte, e ista assegurada
Chi eo dep'esser mortu e tue vengiada.

                   17.
Lupu, pro pius chi sian inclemente,
Feroze, ingurdu, gulosu e pettaju,
Comente potidu has ficchire dente
A sa rosa pius bella de su maju?
Pro inumanu chi sias, o insolente,
S'has fattu cussu, pro chi oles che raju,
O t'intanes inoghe, o incuddae,
Des esser dadu a mandigare a s'ae.

                   18.
Montes, e baddes, litos, buscu, e matta,
Nademi ue su lupu faghe' cuile;
Gasi s'ierru, e s'istiu bos fatta
Dulches, suaves, comente s’abrile,
E bois, baddes e gruttas, si s'agatta'
In sas intragnas bostras s 'estia vile,
Dademila in sas manos, bo lu prego,
O de lagrimas luego bos annego!

                   19.
S'anzone chi ha' connotu su faeddu
De su pastore sou, a tota fua,
Curret a subra de unu montigheddu;
Inue da' una belada e duas.
Su lupu curre' prontu a su magheddu;
Issa, cun sa simplizidade sua
Non fuit, ma parat, e s'ista’ belende,
Mirendesi su lupu, e zappitende.

                    20.
A tale vista su pastore tantu
Curresi, chi pius non curre' furione,
Lènde de pettu pedra, linna e cantu
Intopaia’ pro jompere a s'anzone:
Inoghe lassaiat unu cantu
De su bestire, incuddae atteru 'uccone;
Che pellizone imbesti' de ruiadis,
E giompe' cun su lupu fatt'a paris.

                    21.
Su lupu, chi s'abbizza’ de persona
Chi li contrasta’ d'esser saziadu,
No che unu lupu, si no che leona,
A chie sos leoneddos han furadu,
Minetta' su pastore, e no abbandona'
Sa preda sua, mirende a dogni ladu:
Mira feroze, in custu e in cuddu filu,
Bettende fogu de ira da ogni pilu.

                   22.
Pustis brinca’, faghe s'afferrada
A s'anzone pius morta chi no bia.
Issa muda paria' chi narada;
«Agitoriu, agitoriu, vida mia!».
Ma su pastore, sa mazzucca alzada,
Addobba a ambas manos... Valentia!
Totu est unu, su lupu abberrer bucca,
A falareli in testa sa mazzucca.

                   23.
Su lupu resta' mortu e rue' de costa,
S'anzone si nde pesat a fuire;
Su pastore la jama, si l'accosta',
L'abbrazza’, l'asa’, e senza chinnire
Li nesi: Cantas lagrimas mi costa’!
Chi cantas sun, non potto pius ischire,
O sas chi desi tando de agonia,
O sas chi verso como de allegria.

                   24.
Pius su pastore diat haer nadu
Si s’amigu cun arma e canesia
Non fi' bennidu, e mirende ispantadu
Su lupu mortu, esclama': Valentia!
E milli basos happendeli dadu,
E milli inorabonas li daia',
E furriadu a mirare s'anzone:
Perdona, amigu, nesi, già has rejone,

                   25.
Giuila’: «Enide a dare cumplimentos
A chie ha mortu su lupu chi est inie:
Pastoriu, lassade sos armentos,
Non tenzedas paura, creide a mie.
Enide, enide a bider tres portentos,
E de sos tres non hazi' a ischire chie
Sia pius dignu de ammirassione;
Su lupu mortu, pastore, o anzone».

                   26.
Cun evvivas e cun benedissiones
Curresin totu, mannos e minores.
Ite cherizis bider! prozessione
De pastorissias, teraccos, pastores!
Chie a su pastore donat unu anzone,
Chie a s'anzone donat un fiore;
No li bessiat ateru dae bucca:
Viva’ s’anzone, pastore e mazzucca!

                   27.
Fabrican luego dae fundamentu
Una pinnetta fatta cun primore,
Ue cun allegria, e cun cuntentu,
Poveros sì, ma riccos de amore,
Vivent oe, e vivant annos chentu
S'anzone in compagnia de su pastore...
Et a bois su lupu bos iscanne',
Si no creides custu. Finis, Ame'.